元豐辛酉七月九夜大風四十韵
作者：劉弇
朝代：宋

paragraphs: 海傍七月無好天，頑雲夜半爭糾纏。
雷公轟車電操幟，如以墨汁當空湔。
門闌刺眼不見地，逼塞四野可築拳。
須臾霾風贔屭起，便覺怒竅呺喧闐。
茫茫平地駕轣轆，礧石雜下麗譙顛。
訓狐投隅狗走竇，拔木僵仆踵不旋。
鏗轟時聞擲飄瓦，洶沸錯以池羹煎。
藩垣卷去甚撤幙，屋壁如受衆挻挻。
戞空飛礫正激射，况復急雨篩涌泉。
初疑昆陽遁猛獸，又訝伏弩攢龐涓。
黔頭豹褌健肘髀，剖拆囊袋椎鈐鍵。
天吳助强馬啣舞，鼯鼬嘷嘯尸陰權。
呼聲過於赴趙日，烈勢更甚焚崑前。
酣奔劇驟砉未已，陣馬沓奏摩雙鞬。
蚩尤殲師灑腥血，驅駕山岳揮秦鞭。
海濤撞舂萬鼙震，岌嶪直恐三山騫。
林椒宿鳥亂投墜，脅息豈間烏與鳶。
蝦蟆何知妄嘈囋，似爲得意驚翩翾。
流螢迸草戢光耀，啾蚓縮穴愁踆跧。
泓窊往往走湍瀨，卧內直可浮長鱣。
伊余竟夕不成寐，縱有短炬誰復然。
屋如漏釜直下注，坐取滲漉攢兩肩。
羸童叩鼻卧東壁，噤不譁駭如束氈。
黎明下堂踏新淖，祗覺撫髀成憮然。
平時里閈悉傾陊，饑民塞竇突不烟。
田苗畦甲披殆盡，草木豈復根株連。
蔕鍾墮簷相烏折，苙豕逸澤如遭畋。
我聞大塊初噫氣，蓄泄蓋亦有節宣。
助天撓物著自易，標爲玉燭存禮篇。
條無鳴聲瑞盛世，反禾宛在隆周年。
厥惟反此是爲戾，標落下土災所緣。
堯罹長風釁滋甚，縻以大繳尸諸鄽。
飛蟲蔽空廩君懟，一昔崛起操戈鋋。
往時大旱幾赤地，韓子訟藁于今傳。
詩人或以况威虐，歌沛自是所見偏。
爾來暴旱亦時有，孰與掀屋揚楣枅。
小家破蕩大家耗，飲泣茹恨肩相駢。
胡爲斯民罹此患，孰任咎責當尤愆。
我將羾天吐憤懣，坐使百怪成拘攣。
是非曲直當有辨，略舉大較歸吾編。
飛廉譴誅豐隆斥，庶幾復使斯民痊。